Kiirus on kasutusmugavuse küsimus, sest see on otseselt seotud kasutaja närvidega. Kui inimene peab arvuti reaktsiooni järele ootama, siis algul on see segav, pikas perspektiivis rikub aga ära igasuguse kasutuskogemuse. Uute Airide puhul on kiiruse aluseks Apple'i otsus toetuda vaid välkmälul põhinevale andmesalvestusele. Välkmäluseadmed on kõvaketastest kordades kiiremad ja see on tunda ka uute Airide puhul. Alglaadimine toimub alla paarikümne sekundi, rakendused avanevad hetkega. Tänu SSDdele on Airid kiired arvutid, isegi kui protsessorite osas on järeleandmisi tehtud. Seda enam paneb kukalt kratsima Apple'i otsus Airi baasmudelitel vaid 2 GB muutmälu pakkuda. OS X paistab silma eeskujuliku ressursside ja eriti mälu kasutuse poolest ja see eeldaks Apple'i kasutamisel paljude rakenduste ning akende lahtihoidmist. Kasutaja saaks tegeleda paljude asjadega korraga ja OS X ei eelda poolelioleva töö sulgemist, vaid selle taustale asetamist, kuni on vajadus või soov selle juurde tagasi pöörduda. Juba ainuüksi QuickLook eeldab paljude taustateenuste pidevat toimimist, seega Macide puhul on 4 GB muutmälu reaalelus siiski miinimum. Ja Airide mälu ei saa vahetada ega hiljem lisada. Mälukivid on joodetud otse emaplaadile, seega kui kunagi muutmälust puudu tuleb (ja see juhtub 2 GB puhul varem või hiljem), on vaja juba uus arvuti osta.